b"\n_START_ARTICLE_\nDofar (governorat)\n_START_SECTION_\nPrebivalci\n_START_PARAGRAPH_\nDofar je geografsko sestavljen iz obalnega, gorskega, ravninskega in pu\xc5\xa1\xc4\x8davskega dela. Njegovi prebivalci se identificirajo kot Jeballi, ki \xc5\xbeivijo v goratem delu ali iz njega izvirajo, Badawi, ki \xc5\xbeivijo v pu\xc5\xa1\xc4\x8davi ali iz nje izvirajo, ali kot Hadhari, ki \xc5\xbeivijo v mestih in naseljih. _NEWLINE_Medtem ko so se arabsko govore\xc4\x8di prebivalci Arabskega polotoka v  Omanu naselili predvsem v mestih in ve\xc4\x8djih naseljih, je Dofar tradicionalna domovina mnogo plemen, ki govorijo razli\xc4\x8dne ju\xc5\xbenoarabske semitske jezike. Najbolj raz\xc5\xa1irjen je d\xc5\xbeebali (\xc5\xa1ehri), ki ga govorijo gorska plemena Al-Hakli (Qara), Al-Shahri, Al-Barami, Al-Mashaiki in  Al-Bat'hari. Z njim je nekoliko povezan jemenski jezik mehri. Druge domorodne skupine govorijo manj\xc5\xa1e jezike, kakr\xc5\xa1en je na primer bathari, ki ga govorijo v obalnih mestih Shuwaymiya in Sharbithat. Beduinsko pleme Harasi, ki \xc5\xbeivi v pu\xc5\xa1\xc4\x8davi Jiddat al-Harasis in ima 1.000-2.000 \xc4\x8dlanov, govorijezik harusi.\n_START_SECTION_\nZgodovina\n_START_PARAGRAPH_\nLeta 2011 so na nahajali\xc5\xa1\xc4\x8du Aybut Al Auwal  v vadiju Aybut odkrili ve\xc4\x8d kot sto najdi\xc5\xa1\xc4\x8d z raztresenimi ostanki kamnitih orodij. Ostanki pripadajo poznemu nubijskemu kompleksu, ki je bil pred tem znan samo v severovzhodni Afriki. Z luminiscen\xc4\x8dno metodo so ugotovili, da je kompleks star 106.000 let._NEWLINE_Pred ustanovitvijo Omana je Dofar spadal v Sultanat Kathiri, v katerem so imela glavno besedo plemena  Al-Hakli (Qara), po katerih se imenuje gorska veriga Qara.  Domneva se, da so bili prvotni prebivalci Omana prav Al-Hakli. _NEWLINE_Dofar je bil \xc5\xbee v davnini glavni proizvajalec kadila, s katerim se je trgovalo vse do  Kitajske._NEWLINE_Med prvo svetovno vojno je pridelal dovolj hrane in \xc5\xbeita, da je z njo oskrboval britansko vojsko, ki se je vojskovala v Mezopotamiji._NEWLINE_V letih 1965-1975 je bila v Omanu dr\xc5\xbeavljanska vojna med razli\xc4\x8dnimi politi\xc4\x8dnimi  stranmi, v katero so se vme\xc5\xa1avali tudi tujci.  V vojni so zmagale sultanove sile, ki so jih podpirali Zdru\xc5\xbeeno kraljestvo, Iran, Pakistan in Indija.  Zadnji uporniki so se vdali decembra 1975._NEWLINE_Mormonski u\xc4\x8denjaki so Dofar poistovetili z de\xc5\xbeelo Bountiful iz Mormonove knjige, iz katere je nomadska dru\xc5\xbeina Lehi na ladji, ki jo je zgradil njihov sin Naphi, odplula v Novi svet.\n_START_SECTION_\nPodnebje\n_START_PARAGRAPH_\nDofar ima subtropsko podnebje. Dofar in severni del Jemna sta od sredine junija do sredine septembra izpostavljena jugovzhodnemu monsunu, ki ga imenujejo khareef (iz arabskega: \xd8\xae\xd8\xb1\xd9\x8a\xd9\x81\xe2\x80\x8e, jesen). Med monsunom  vse ozeleni, kar traja, dokler je \xc5\xa1e kaj vode. Dofarjevo vsaj del leta trajajo\xc4\x8de vla\xc5\xbeno podnebje se ostro razlikuje od bli\xc5\xbenjega pu\xc5\xa1\xc4\x8davskega podnebja.  Planota Salalah je imela v preteklosti dovr\xc5\xa1en namakalni sistem in bila vzorno obdelana."